钦定古今图书集成/明伦汇编/官常典/第522卷 > 郭德海
## 钦定古今图书集成/明伦汇编/官常典/第522卷 > 郭德海

按《元史郭宝玉传》：“宝玉子德海，字大洋，姿貌奇伟，亦
通天文兵法。金末为谋克，击宋将彭义斌于山东，败
之。知父宝玉北降，遁入太行山。大军至，乃出降，为抄
马弹压。从先锋柘柏西征，渡乞则里八。海攻铁山，衣
帜与敌军不相辨，乃焚蒿为号，烟焰漫野，敌军动，乘
之，斩首二万级，逾雪岭西北万里，进军次荅里国，悉”
平之。乙酉，还至峥山，吐蕃帅尼伦、回纥帅阿必丁反，
复破斩之。戊子春，徒元帅阔阔出游骑入关中，金人
闭关拒守。德海引骁骑五百，斩关入，杀守者三百人，
直𢭏凌风渡寨，后兵不至，引还。己丑秋，破南山八十
三寨，陕西平。德海导大将魁欲那拔都假道汉中，历
荆、襄而东，与金将武仙军十万遇于白河。德海提孤
军转战，仙败走，斩首三万馀级。复破金移剌、粘哥军
于邓。冬十一月，至钧州。辛卯春正月，睿宗军由洛阳
来会于三峰山，金人沟地立军围之。睿宗令军中祈
雪，又烧羊胛骨，卜得吉兆。夜大雪，深三尺，沟中军僵
立刀槊，冻不能举，我军冲围而出，金人死者三十馀
万。其帅完颜哈达、移剌蒲兀走匿浮图上，德海命掘
浮图基，出其柱而焚之，完颜斜烈单骑遁还洛阳。又
破金将合喜兵于中牟。完颜斜烈复帅军十万来拒，
战于郑先登，破之，杀其都尉左崇，以功迁右监军。壬
辰正月，破金师于黄龙冈。癸巳，取申、唐二州。甲午，河
南复叛，德海往讨之，炮伤其足，以疾归，卒。先是，太宗
诏大臣忽都虎等“试天下僧尼道士，选精通经文者
千人，有能工艺者则命小通事合住等领之，馀皆为
民。”又诏“天下置学廪，育人材，立科目，选之入仕”，皆从
德海之请也。子侃。